MEDDELELSE FRA KOMMISSIONEN TIL RÅDET OG EUROPA-PARLAMENTET - Særlig ramme for bistand til traditionelle AVS-bananleverandører (Rådets forordning 856/1999) Kommissionens toårige rapport 2002

1. Inledning

Import af bananer til EU har traditionelt været reguleret af en toldkontingentordning med udpræget præferencebehandling af bananer fra Afrika, Vestindien og Stillehavet (de såkaldte AVS-stater). USA, Guatemala, Honduras, Mexico og Ecuador har anklaget denne ordning for at være i modstrid med WTO-reglerne. Efter langvarige retstvister og forhandlinger blev der i april 2001 indgået en aftale med USA og Ecuador om en fremtidig ordning for import af bananer til EU. I henhold til aftalen skal kontingentordningen erstattes med en tarifikationsordning, som skulle træde i kraft senest den 1. januar 2006. Indtil da vil EU-markedet for bananer fortsat være reguleret af en kontingentordning baseret på historiske referencer, som også er blevet drøftet med AVS-staterne.

For at hjælpe de tolv traditionelle AVS-bananleverandører med at klare overgangen til de nye markedsvilkår blev der allerede i 1999 indført en særlig ramme for bistand (SFA) via en specifik budgetpost. Fem afrikanske og syv vestindiske lande betragtes som traditionelle bananleverandører og er derfor berettiget til støtte fra SFA. Via rammeordningen ydes der økonomisk og teknisk bistand til specifikke projekter, der bliver foreslået af de berørte lande ud fra et langfristet, forud aftalt strategi, der er godkendt af Kommissionen. Tildelingerne til de enkelte lande udregnes på basis af to kriterier: landets konkurrenceunderskud i forhold til leverandører i andre tredjelande og bananproduktionens betydning for den pågældende AVS-stats økonomi. Hidtil (1999-2002) har logikken i denne tildelingsmetologi medført, at de lande, der har størst konkurrenceunderskud, og hvor banansektoren udgør den største andel af det samlede BNP, har modtaget mest støtte.

2. Retsgrundlaget

Rådet vedtog den 22. april 1999 forordning (EF) nr. 856/1999 [1] om en særlig ramme for bistand til traditionelle AVS-bananleverandører. Den 22. juli 1999 vedtog Kommissionen forordning (EF) nr. 1609/1999 [2] om gennemførelsesbestemmelser til Rådets forordning.

[1] EFT L 108 af 27.4.1999, s. 2.

[2] EFT L 190 af 23.7.1999, s. 14.

I 2001 var der afsat 44 mio. EUR på den pågældende budgetpost. Kommissionen fastsatte ved afgørelse [3] af 14. juni 2001 de individuelle beløb, der er til rådighed i 2001 over den særlige ramme for bistand til traditionelle AVS-bananleverandører. For budgetposten for 2002 på 44 mio. EUR blev de individuelle beløb fastsat ved Kommissionens afgørelse af 12. juni 2002 [4].

[3] Afgørelse E/2001/1056 - C(2001)1596; C(2001)1596/2.

[4] Afgørelse E/2002/987 - C(2002)2088

2.1. Formål

Det overordnede formål med bistandsprogrammet er at forbedre konkurrencedygtigheden i den traditionelle AVS-banansektor eller fremme diversificering i de tilfælde, hvor det ikke længere er muligt at forbedre konkurrenceevnen. Man søger at nå dette mål ved at finansiere projekter, der sigter på at:

* øge produktiviteten

* forbedre kvaliteten

* tilpasse produktions- og afsætningsmetoderne til EU's kvalitetsnormer

* oprette producentorganisationer, der fokuser på at forbedre afsætningsmetoderne, samt udvikle miljøvenlige produktionsmetoder, herunder "fair-trade"-bananer

* udvikle afsætningsstrategier, der vil kunne opfylde kravene i EU's fælles markedsordning for bananer

* at bistå bananproducenterne med at udvikle miljøvenlige produktionsmetoder, herunder "fair trade"-bananer

* støtte diversificering, når det ikke er muligt at sikre en bæredygtig forbedring af konkurrenceevnen.

2.2. Rapportering

Ifølge artikel 9 i Rådets forordning "sender Kommissionen senest den 31. december 2000 og derefter hvert andet år Europa-Parlamentet og Rådet en rapport ledsaget af eventuelle forslag om denne forordnings virkemåde". Nærværende rapport opfylder denne forpligtelse for årene 2001 og 2002. Den forrige rapport for årene 1999 og 2000 [5] udkom den 7. februar 2001.

[5] KOM(2001) 67 endelig.

3. Markedsoplysninger

I 2001 androg verdensproduktionen af bananer ca. 69 mio. tons (mod 68 mio. tons i 2000). Den største producent er Indien (23 % af verdensproduktionen), mens de største eksportører er Ecuador, Costa Rica, Colombia og Filippinerne, som i 2001 tilsammen kontrollerede 76 % af verdens bananeksport.

De vigtigste importmarkeder for bananer er USA (3,4 mio. tons i 2001) og EU (3,3 mio. tons i 2001). Næsten alle bananer, der importeres til USA, er af latinamerikansk oprindelse. Derimod stod konkurrencen om EU-markedet i 2001 mellem AVS-importen (18 %), EU-produktionen (19%) og latinamerikanske bananer (63 %).

I 2000 blev næsten 92 % af AVS-staternes samlede bananeksport afsat i EU. I 2001 tegnede importen af bananer fra Côte d'Ivoire og Cameroun sig for næsten 60 % (54 % i 2000) af den samlede AVS-import til EU.

EU er et attraktivt marked for bananleverandører, da priserne er højere end på det amerikanske marked på grund af kontingentordningen og de lavere toldsatser og transportomkostninger. I 2001 var gennemsnitspriserne for latinamerikanske leverancer 584 EUR/t, mens AVS-importen gennemsnitligt nåede op på 645 EUR/t. Der kan imidlertid konstateres betydelige prisforskelle mellem de forskellige AVS-leverandører: I 2001 var gennemsnitsprisen for bananer med oprindelse i Jamaica oppe på 775 EUR pr. tons, mens bananer fra Côte d'Ivoire gennemsnitligt lå på 600 EUR/t. I lighed med bananpriserne på det amerikanske marked er priserne på EU-markedet faldet betydeligt siden midten af 2002.

4. EU's handelsordning

Bananaftalerne med Ecuador og USA har medført betydelige ændringer for EU's bananimportordning, som er blevet indført i forskellige faser: Første fase, der blev indledt den 1. juli 2001, oprettede tre kontingenter, der alle var åbne for import af bananer af enhver oprindelse: kontingent A på 2 200 000 tons, kontingent B på 353 000 tons og kontingent C på 850 000 tons. Import under kontingent A og B pålægges en afgift på 75 EUR/t og import under kontingent C en afgift på 300 EUR/t. Der indrømmes imidlertid toldpræference for AVS-import på 300 EUR/t for kontingent C og 75 EUR/t for kontingent A og B.

I "fase II", der begyndte 1. januar 2002, blev der overført 100 000 tons fra kontingent C til kontingent B. Desuden blev kontingent C udelukkende forbeholdt import fra AVS-staterne.

I henhold til Rådets forordning (EF) nr. 216/2001 vil EU senest den 1. januar 2006 ophæve toldkontingentordningen for import af bananer og indføre en tarifikationsordning. Det er endnu ikke bestemt, hvor høj toldsatsen skal være, men spørgsmålet vil blive drøftet i WTO efter proceduren i artikel XXVIII i GATT. EU har opnået to dispensationer i WTO i forbindelse med disse ordninger. Den første [6] omfatter toldpræferencer for import af bananer samt andre varer fra AVS-staterne som fastsat i henhold til Cotonou-aftalen indtil 2008. Den anden [7] drejer sig om, at kontingent C skal forbeholdes for AVS-staterne fra 2002 og 2005. Under den fremtidige tarifikationsordning vil der fortsat blive indrømmet toldpræference til AVS-staterne.

[6] WTO's beslutning af 14. november 2001: WT/MIN(01)15: "European Communities - The ACP-EC Partnership Agreement".

[7] WTO's beslutning af 14. november 2001: WT/MIN(01)16: "European Communities - "European Communities - Transitional region for the EC autonomous tariff rate quota on imports of bananas".

5. Finansieringsafgørelser

5.1. Budgetposten for 2001

De reviderede bevillinger for 2001 har gjort det muligt at overføre 500 000 EUR, der oprindeligt var tildelt Kap Verde, til finansiering af en global evaluering af forordning (EF) nr. 856/1999 og fortsættelse af en overvågning, der var blevet indledt i 2000. En bevilling på 500 000 EUR til Madagaskar førte ikke til en finansieringsaftale, da strategidokumentet var ufuldstændigt.

De forskellige finansieringsaftaler for 2001 beløber sig til i alt 43 500 000 EUR. Som det fremgår af tabel 4, vil dette beløb blive realiseret via 11 finansieringsaftaler, som er blevet undertegnet i løbet af første halvår af 2002.

5.2. Budgetposten for 2002

De vejledende beløb for 2002 blev fastsat den 12. juni 2002 og er fordelt som angivet i tabel 1.

Med henblik på at realisere denne kredit er der blevet udarbejdet 12 finansieringsforslag og finansieringsaftaler, som vil blive forelagt det geografiske EUF-udvalg i november 2002.

6. Gennemførelse

Det kan konstateres, at der fra 1999 til 2002 er afsat færre midler til forbedring af bananplantagernes produktivitet til fordel for aktioner til støtte for diversificering i de tilfælde, hvor det ikke er muligt at sikre en bæredygtig forbedring af konkurrenceevnen. Som det fremgår af tabel 5, stiger forholdet mellem den del af støtten, der er afsat til diversificering, og den del, der er afsat til forbedring af produktiviteten, fra ca. 14 og 13 % i 1999 og 2000 til 81 og 178 % i 2001 og 2002.

Inden for rammerne af forbedring af bananplantagernes produktivitet er der ydet støtte til forbedring af dræning og kunstvanding i 7 ud af 9 lande i 1999 og 2000. Der er anmodet om modernisering af plantagerne af producenter fra Cameroun og Surinam i 4 år ud af 4, i 3 år ud af 4 fra Côte d'Ivoire, i 2 år ud af 4 fra Belize og Jamaica og i 2 år ud af 2 fra Dominica, Grenada og Saint Lucia. Støtte til forbedring af pakning og oplagring af de høstede bananer er især foreslået af Cameroun og Côte d'Ivoire (4 år ud af 4) og af Jamaica, Saint Vincent og Grenadinerne (2 år ud af 4). Støtte til infrastrukturer og sociale aktioner er kun planlagt i Cameroun (4 år ud af 4) og Côte d'Ivoire (2 år ud af 4). Teknisk bistand vil blive dækket via budgettet i Côte d'Ivoire (4/4 år), Saint Vincent og Grenadinerne (3/3 år) samt Dominica, Grenada et Saint Lucia (2/2 år).

Støtte til diversificering vil i de fleste tilfælde blive formidlet ved aktioner på områderne "landbrug" og "udvikling af landdistrikterne". Dette gælder for Saint Lucia (4 år ud af 4), Côte d'Ivoire (3 år ud af 3), Dominica (3 år ud af 4), Somalia og Kap Verde (2 år ud af 2), Madagaskar (1 år ud af 1) og Jamaica (1 år ud af 2). Der er anmodet om støtte til sociale aktioner af Saint Lucia (4 år ud af 4), Saint Vincent (1 år ud af 1) og Dominica (1 år ud af 4). Der er fastsat mikrokreditter til Grenada (2 år ud af 2), Dominica og Saint Lucia (2 år ud af 4) og Belize (1 år ud af 2).

Tabel 2 og 4 giver en oversigt over forpligtelser og betalinger pr. år og pr. land pr. 31.10.2002. De betydelige forsinkelser, der kan konstateres i forbindelse med mobilisering og gennemførelsen af visse kreditter, skyldes hovedsagelig, at der er blevet indført ændringer af operations- og gennemførelsesprocedurerne for de pågældende kreditter. Ændringerne drejede sig dels om at bevare ansvaret for, hvordan og på hvilke betingelser midlerne skal anvendes, hos de nationale anvisningsberettigede og dels om så vidt muligt at overdrage ansvaret for gennemførelsen af de kreditter, der er omfattet af støttekontrakterne, til modtagerne. Det bør understreges, at de pågældende ændringer af de tidligere procedurer (Rådets forordning (EØF) nr. 404/1993) er i overensstemmelse med Kommissionens overvejelser om, hvordan kreditforvaltningen kan forbedres, især for så vidt angår gennemsigtighed og sikkerhed samt fordelingen af ansvaret mellem de forskellige deltagere. Til gennemførelse af de nye bestemmelser må der oprettes et større antal kontraktmæssige dokumenter, som skal undertegnes af de forskellige kategorier af deltagere, som f.eks. producenter, producentsammenslutninger og de forskellige administrative tjenestegrene. Dette medfører en omfattende arbejdsbyrde i form af forberedelser, uddannelse af personalet samt teknisk, administrativ og finansiel information for de forskellige deltagende parter, som tit ikke råder over de nødvendige personaleressourcer. Efter en indkøringsperiode i forbindelse med 1999-programmet skulle de fleste lande nu have indført de nødvendige forholdsregler, således at det skulle være muligt at accelerere udbetalingsrytmen betydeligt.

7. Overvågning

Der blev gennemført en første overvågningsmission i alle de caribiske SFA-modtagerlande fra februar til april 2001. Skønt aktiviteterne endnu ikke var påbegyndt på daværende tidspunkt, var missionen nyttig, da den gjorde det muligt at definere objektivt kontrollerbare indikatorer og udarbejde redskaber til overvågning og evaluering af aktiviteterne og deres virkning. Der blev gennemført en anden mission i januar 2002 i Jamaica, Belize og Surinam. Henstillingerne fra denne mission har gjort det muligt at omdefinere den logiske ramme for programmerne og etablere den tilsvarende overvågningsstruktur. Der er planlagt en tredje mission i begyndelsen af januar 2003 til Windward-øerne.

Der er kun blevet gennemført en enkelt overvågningsmission i Afrika i november-december 2001. Missionen blev afsluttet med forelæggelsen af den endelige rapport i juli 2002. Grunden til, at den endelige rapport forelå så sent, var, at de eksperter, der stod for overvågningen, havde taget afstand fra de fastsatte retningslinjer for denne første mission. På grund af denne uoverensstemmelse er de kriterier og tekniske, økonomiske og sociale indikatorer, der skulle garantere en objektiv, retfærdig og effektiv fordeling af den finansielle støtte mellem de forskellige strukturer og produktionssteder, endnu ikke blevet fuldstændig fastsat. Missionen i Cameroun kunne ikke gennemføres, da programmet var betydeligt forsinket på grund af den tid, de tre producentselskaber krævede for at nå til enighed om en fordelingsnøgle for kreditterne. Da der ikke er realiseret nogen aktiviteter i Kap Verde og Madagaskar, blev overvågningsmissionerne til disse lande annulleret.

8. Anbefalinger og konklusioner

På grund af de nye procedurer og modtagerlandenes omfattende og grundlæggende deltagelse i gennemførelsen er betalingerne i visse tilfælde blevet forsinket. Disse problemer er imidlertid blevet bearbejdet, og der er opnået betydelige forbedringer i de seneste måneder. Man venter at vinde yderligere terræn i den kommende toårsperiode - også som følge af den igangværende dekoncentrationproces. For at gøre administrationsprocessen så effektiv som muligt vil Kommissionen i denne kontekst undersøge mulighederne for at oprette en BA-budgetpost.

Det fremgår klart, at der generelt er behov for at stramme hele den administrative proces op. Selv om der er vedtaget strategier på lang sigt, er systemet med at gennemføre projekterne via årlige handlingsplaner, der skal udarbejdes, godkendes og gennemføres hvert år, en stor belastning for både modtagerlandene og Kommissionen. Inden for rammerne af bestemmelserne i SFA-forordningen og finansforordningen vil Kommissionen undersøge muligheden for at indføre flerårige handlingsplaner. Dette vil gøre det muligt i høj grad at reducere de administrative procedurer, der nu foretages hvert år, og vil desuden sikre større sammenhæng i gennemførelsen af aktionerne.

I overensstemmelse med bestemmelserne i SFA-forordningen vil Kommissionen yderligere styrke forbindelsen mellem de forskellige landestrategier og SFA-projekterne, således som det allerede er tilfældet i adskillige lande.

I henhold til Rådets forordning om SFA anvendes der fra 2004 en reduktionskoefficient på indtil 15 % på størrelsen af den bistand, der er stillet til rådighed. Denne reduktionskoefficient nedsættes proportionalt med den konstaterede forøgelse af konkurrenceevnen. I den første fase af SFA har den anvendte logik begunstiget de mindre konkurrencedygtige leverandører for at udjævne de største forskelle og sætte de pågældende producenter i stand til at konkurrere under de nye markedsvilkår. Fra 2004 skal tildelingskriterierne i overensstemmelse med ovennævnte bestemmelse justeres i forhold til, hvor meget konkurrenceevnen er blevet forbedret. Parallelt hermed vil man sandsynligvis gå over til at fokusere indsatsen mere på diversificering end på forbedring af konkurrenceevnen hos de leverandører, der endnu ikke er blevet konkurrencedygtige.

BUDGETPOSTEN FOR BANANER B7-8710 TILDELINGER TIL DE ENKELTE LANDE I 2001 OG 2002

>TABELPOSITION>

Tabel 2

Den særlige ramme for bistand til traditionelle AVS-bananleverandører - 1999

Den finansielle situation pr. 31.10.2002

>TABELPOSITION>

Tabel 3

Den særlige ramme for bistand til traditionelle AVS-bananleverandører - 2000

Den finansielle situation pr. 31.10.2002

>TABELPOSITION>

Tabel 4

Den særlige ramme for bistand til traditionelle AVS-bananleverandører - 2001

Den finansielle situation pr. 31.10.2002

>TABELPOSITION>

Tabel 5

Samlet oversigt over aktiviteterne opdelt pr. type

>TABELPOSITION>